Ehdotus neuvoston asetukseksi (EY) erityisesti määritetyillä alueilla tuotettuja laatuviinejä koskevista erityissäännöksistä asetuksen (ETY) N:o 823/87 muuttamisesta /* KOM/98/0086 lopull. - CNS 98/0053 */



Virallinen lehti nro C 108 , 07/04/1998 s. 0138



Ehdotus neuvoston asetukseksi (EY) erityisesti määritetyillä alueilla tuotettuja laatuviinejä koskevista erityissäännöksistä annetun asetuksen (ETY) N:o 823/87 muuttamisesta (98/C 108/19) KOM(98) 86 lopull. - 98/0053 (CNS) (Komission esittämä 20 päivänä helmikuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, ottaa huomioon komission ehdotuksen, sekä katsoo, että neuvoston asetuksessa (ETY) N:o 823/87 (1) vahvistetaan määritetyillä alueilla tuotettuja laatuviinejä koskevat erityissäännökset; pullottaminen tiettyjen tma-laatuviinien määritetyillä tuotantoalueilla on yksi niistä toimenpiteistä, joita tuotantonsa laadun turvaamiseen ja parantamiseen pyrkivät maatalousalueet ovat toteuttaneet; näiden viinien ominaisuuksien ja niiden erityislaatuisuuden suojaamiseksi tarvittavat enologiset tiedot ja osaaminen ovat tavallisesti laajemmin levinneitä niiden tuotantoalueilla, tma-laatuviinien kuljettaminen irtotavarana voi vaikuttaa viinien erityisominaisuuksiin; viinin ominaisuuksiin vaikuttavien haitallisten ja jopa vilpillisten käsittelyjen vaara kasvaa, jos niitä suorittavat useat toimijat; tämän vuoksi on syytä säätää tietyistä rajoitusmahdollisuuksista, kaikkien tuotetta koskevien toimintojen keskittäminen rajoitetulle alueelle yksinkertaistaa viinien aitouden ja erityislaatuisuuden valvontaa sekä helpottaa kyseisen tma-laatuviinin maineen hyödyntämistoimien valmisteluja ja toteuttamista, kaikkien näiden seikkojen perusteella on säädettävä yhteisön lainsäädännössä mahdollisuudesta saattaa viinin pullottaminen tuotantoalueella pakolliseksi; tällaisen toimenpiteen vaikutukset alalla toimijoihin ovat sellaiset, että velvoite voidaan asettaa ainoastaan, jos lähes kaikki tuottajat sitoutuvat siihen ja jos toimenpide on teknisesti perusteltu, ja siirtymäkauden toimenpiteet ovat tarpeen, jotta vakiintunut tma-laatuviinien kauppa yhteisössä ei äkillisesti keskeytyisi, ON ANTANUT TÄMÄN ASETUKSEN: 1 artikla Lisätään asetukseen (ETY) N:o 823/87 6 a artikla seuraavasti: "6 a artikla 1. Jäsenvaltiot voivat saattaa pakolliseksi 1 artiklan 2 kohdassa määritellyn tma-laatuviinin pullottamisen määritetyllä tuotantoalueella, jos ne esittävät toimenpiteelle perustelut, eli yhden tai useamman tma-laatuviinin ryhmän osalta pullottaminen tuotantoalueella antaa tältä alueelta peräisin olevalle viinille sitä yksilöiviä erityisominaisuuksia tai pullottaminen tuotantoalueella on tärkeää kyseisen tma-laatuviinin erityisominaisuuksien säilyttämisen kannalta. Jäsenvaltiot voivat käyttää ensimmäisessä alakohdassa tarkoitettua mahdollisuutta ainoastaan, jos: - kansallisten viranomaisten hyväksymä ammattienvälinen järjestö päättää omien toimintatapojensa mukaan kyseisen tma-laatuviinin pakollisesta pullottamisesta määritetyllä tuotantoalueella - hyväksytyn ammattienvälisen järjestön puuttuessa vähintään 90 prosenttia rypäleentuottajista, joilla on oikeus käyttää kyseisen määritetyn alueen nimeä ja joiden tuotannon osuus on vähintään 80 prosenttia kyseisen tma-laatuviinin tuotannosta, hyväksyy kyseisen tma-laatuviinin pakollisen pullottamisen määritetyllä tuotantoalueella. 2. Jos jäsenvaltiot saattavat tma-laatuviinin pullottamisen määritetyllä tuotantoalueella pakolliseksi yhden tai useamman tma-laatuviinin ryhmän osalta, niiden on annettava lupa kyseisten tma-laatuviinien pullottamiseen kyseisen määritetyn alueen ulkopuolella viiden vuoden siirtymäkauden ajan niille toimijoille, jotka ovat kolmen vuoden ajan ennen tämän asetuksen voimaantuloa pullottaneet kyseisiä tma-laatuviinejä määritetyn tuotantoalueen ulkopuolella. Siirtymäkausi alkaa heti kun velvoite viinin pullottamiseen tuotantoalueella on pantu täytäntöön. Jäsenvaltiot voivat säätää sisäisiä lisävalvontatoimenpiteitä määritetyn tuotantoalueen ulkopuolella pullotetuille tma-laatuviineille. 3. Jäsenvaltioiden on toimitettava komissiolle riittävän ajoissa yksityiskohtainen asiakirja 1 ja 2 kohdassa tarkoitetuista edellytyksistä. Velvoite pakollisesta pullottamisesta tuotantoalueella voidaan panna täytäntöön vasta kun komissio on todennut, että edellä mainitut edellytykset täyttyvät." 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL L 84, 27.3.1987, s. 59.